એશિયન શેરબજારમાં નરમાઈ અને ડોલર સામે રૂપિયો ફરી ગગડીને 73ની નીચે સરકતા સ્થાનિક શેરબજારમાં ગત્ શુક્રવારે સેન્સેક્સમાં 580 પોઇન્ટનો સુધારો ટક્યો નહોતો. અમેરિકા અને ચીન વચ્ચેના ટ્રેડ વોરના પ્રતિકૂળ અહેવાલોને કારણે એશિયાના અગ્રણી શેરબજારોમાં પણ ગત્ સપ્તાહને અંતે જોવાયેલો સુધારો ઝડપથી ભૂંસાઈ ગયો હતો. ભારતીય શેરબજારમાં દિવાળી સપ્તાહનો પ્રારંભ નરમાઇના વાતાવરણ સાથે થયો હતો. આગામી સંવત 2075 અંગે મોટા ભાગના શેરબજારના એનાલિસ્ટો મંદી નહીં હોવાનું જણાવતા હોવા છતાં મોટી તેજીની શક્યતા ઓછી જોઈ રહ્યા હતા. ચૂંટણીનું વર્ષ રહેતાં તેની મોટી અસર સેન્ટીમેન્ટ પર જોવાશે એવો મત રહ્યો હતો. કેટલીક કંપનીઓના જાહેર થયેલા પરિણામ ધારણા કરતાં સારા રહેતાં આવા શેરોમાં સુધારો જોવાયો હતો જેમાં બેન્કિંગ સ્ટોક ખાસ રહ્યા હતા. એસબીઆઇના પરિણામ બજારની ધારણા કરતાં સારા રહેતાં તેની પાછળ પીએસયુ બેન્કિંગ શેરોમાં નીચા મથાળેથી ઝડપી સુધારો નોંધાયો હતો.